**ФИЛОЗОФСКИ ФАКУЛТЕТ**

**УНИВЕРЗИТЕТА У БЕОГРАДУ**

**ИЗБОРНОМ ВЕЋУ**

Одлуком Изборног већа Филозофског факултета у Београду од 27. 06. 2019. год. изабрани смо у Комисију за припрему извештаја о кандидатима пријављеним на конкурс за избор у звање **редовног професора** **за ужу научну област** **Школска педагогија** на Одељењу за педагогију и андрагогију. На конкурс, објављен у листу *Послови* 10. 07. 2019. године, пријавила се **др Вера Спасеновић**, ванредни професор на Катедри за Школску педагогију Одељења за педагогију и андрагогију Филозофског факултета у Универзитета Београду.

Након увида у конкурсни материјал и прегледа и оцене научних радова кандидата, Изборном већу Филозофског факултета подносимо следећи

**ИЗВЕШТАЈ**

**Биографски подаци**

Др Вера Спасеновић је рођена 1967. године у Београду. Основну и средњу школу, као и Педагошку академију за образовање наставника разредне наставе завршила је у Београду. Студије педагогије на Филозофском факултету у Београду уписала је 1987. год., а дипломирала је 1992. године. Исте године уписала јепостдипломске студије на Групи за педагогију, где је и магистрирала 1997. године, одбранивши магистарску тезу под називом *Дидактичко-логичке карактеристике знања из познавања природе и успех ученика у њиховој примени*. Докторску дисертацијупод називом *Квалитет социјалних односа ученика и њихово школско постигнуће* одбранила је 2006. године на Филозофском факултету у Београду.

Након дипломирања др Вера Спасеновић је радила у Институту за педагошка истраживањау Београду, прво као истраживач-приправник, а од 1998. године као истраживач-сарадник. На Филозофском факултету у Београду ради од 2005. године, када је изабрана у звање асистента за ужу научну област Школска педагогија на Одељењу за педагогију и андрагогију. У звање доцента за ужу научну област Школска педагогија изабрана је 2007. године (поновни избор 2012. године), а у звање ванредног професора је бирана 2013. године (поновни избор 2019. године).

**Педагошки рад и ангажовање у развоју наставе и других делатности факултета**

Др Вера Спасеновић је предметни наставник за укупно пет предмета из предметне области Школска педагогија на основним, мастер и докторским студијама педагогије (један обавезан и један изборни предмет на основним студијама, два изборна предмета на мастер студијама и један изборни предмет на докторским студијама).

Педагошки рад др Вере Спасеновић може се оценити високом оценом, јер наставу заснива на савременим сазнањима из педагошке теорије и реализује је на принципима интерактивности и истраживачког рада студената. Континуирано прати актуелне приступе и оријентације у школској педагогији, као и промене у школској пракси и пракси функционисања школског система Србије и европских школских система, а у складу са тим иновира предметне програме и реализује наставни рад са студентима. За све предмете редовно разрађује водиче за реализацију програма, а за потребе наставе континуирано припрема приручне и инструктивне материјале, као и писана упутства за остваривање предиспитних и испитних обавеза студената. Просечна оцена добијена приликом студентске евалуације педагошког рада за период 2014-2019 износи 4.77 (у обзир нису узети предмети које је вредновао само један студент, а који сви имају оцену 5).

Вера Спасеновић је била ментор две докторске дисертације и 11 мастер радова. Такође, била је члан комисије за одбрану четири докторске дисертације, једног магистарског рада и 32 мастер рада. Поред тога, у оквиру мастер програма на Студијама при Универзитету Образовне политике, који заједно реализују Универзитет у Београду и Универзитет у Крагујевцу, била је ментор за 6 мастер радова и члан комисије за одбрану 3 мастер рада.

Члан је Комисије за наставу Филозофског факултета (од 2018. год.), члан одељењске Комисије за међународну сарадњу (од 2012.), члан одељењске комисије за категоризацију научних радова, као и одељењски ЕСПБ координатор (од 2014.).

У својству гостујућег наставника, предавања је држала на Филозофском факултету Универзитета у Љубљани и Универзитета у Сарајеву.

**Научно-истраживачки и стручни рад**

Вера Спасеновић је учествовала у реализацији више научно-истраживачких пројеката, било самостално или као равноправни члан истраживачког тима, од чега у последњих 10 година у следећим: Модели процењивања и стратегије унапређивања квалитета образовања (бр. 179060; Институт за педагогију и андрагогију, 2011-2018, финансирано од стране Министарства просвете, науке и технолошког развоја ‒ члан истраживачког тима); Припрема будућих просветних радника за рад у инклузивном окружењу (пројекат билатералне сарадње Словеније и Србије, 2016-2017) ‒ руководилац истраживачког тима из Србије); Друштвене промене и курикулуми образовања педагога (пројекат билатералне сарадње Хрватске и Србије, 2016-2017 ‒ руководилац истраживачког тима из Србије); A Comparison of Education System Transformation within the Context of Political Changes during the Period 1985 to 2005 (nosilac projekta North-West University, Potchefstroom Campus, South Africa, 2015-2016 – члан истраживачког тима); Teacher education in Europе – History, Strukturе an Reform (Eotvos Loriand University Budapest and European Social Fund, No. 4.2.1/B-09/KMR; 2010-2012 ‒ члан истраживачког тима); Обезбеђивање квалитета универзитеског образовања: улога и одговорност студената и наставника (пројекат билатералне сарадње Словеније и Србије, 2012-2013 ‒ члан истраживачког тима); Образовање за друштво знања (Институт за педагошка истраживања, 2006-2010, финансирано од стране Министарства просвете, науке и технолошког развоја ‒ члан истраживачког тима).

Такође, активно је учествовала у развојним пројектима и пројектима мобилности, од којих издвајамо: CEEPUS програм (Central European Exchange Program for University Studies) Pedagogy and Andragogy in South-East Europe (CIII-SI-0906-02-1617, од 2015/16. ‒ координатор на нивоу институције); TEMPUS пројекат – Студијски програм Образовне политике у Србији и Црној Гори (Education Policy Study Programme in Serbia and Montenegro; JP 159074-2009; 2009-2013 ‒ члан тима).

Студијске боравке у трајању од недељу до месец дана остварила је на Католичком универзитету у Лувену (Белгија), Архус универзитету у Копенхагену (Данска), Универзитету у Љубљани (Словенија), Универзитету у Сарајеву (БИХ).

Вера Спасеновић је члан уређивачког одбора часописа *Зборник Института за педагошка* *истраживања*, од 2006. године (М 24) и *Sodobna pedagogika* / *Journal of Contemporary Educational Studies*, od 2015. godine (SJR lista – Q3). Члан је међународних и домаћих научних и стручних удружења (Comparative Education Society of Europe; Balkan Society for Pedagogy and Education; Педагошко друштво Србије).

У свом досадашњем раду Вера Спасеновић је самостално или коауторски објавила преко 100 радова у монографијама, часописима и тематским зборницима или као саопштења са скупова међународног или националног значаја у изводима или целини. У последњем истраживачком циклусу Министарства за науку и технолошки развој класификована је у категорију А2. Након избора у звање ванредног професора, Вера Спасеновић је објавила једну научну монографију; 12 чланака у часописима (један рад у категорији М22, 7 радова у категорији М24 /од чега три у часописима реферисаним у међународној бази SCImago Journal Rank, Q3/, три рада у категорији М51 и један рад у категорији М53); два прилога у монографији међународног карактера и један прилог у зборнику радова националног карактера; 5 саопштења са скупова међународног значаја и 8 са скупова националног значаја публикована у целини.

Посебно ћемо указати на значај проблематике и квалитет једног броја радова које је др Вера Спасеновић објавила у периоду након избора у звање ванредног професора.

Самостална научна монографија *Образовна политика: глобални и локални процеси*, објављена у издању Института за педагогију и андрагогију Филозофског факултета Универзитета у Београду, посвећена је разматрању процеса стварања и спровођења образовних политика, с посебним освртом на утицај глобалних процеса на обликовање образовне политике на националном нивоу. Основни текст монографије садржи пет поглавља: Образовна политика као поље јавног деловања; Образовна политика као поље истраживања; Глобализација и образовање; Трансфер образовних политика; Образовна политика – одабране теме. У првом поглављу се на прегледан начин сумирају кључне расправе о одређењу процеса образовне политике, разматрају се типови и аспекти образовне политике и даје се опис и објашњење процеса креирања и имплементације образовне политике. У наредна три поглавља монографије обрађују се веома важна питања попут: повезаности образовне политике и истраживачког рада у области образовања; креирања и имплементације политичких решења у области образовања у контексту глобализације; повезаности глобалних трендова у развоју образовања и мера глобалне образовне политике са актуелним реформским процесима у области образовања; предности и ограничења трансфера образовних политика. У последњем поглављу се даје осврт на претходно образложене проблеме и питања кроз неколико одабраних тема, односно осврта на конкретне случајеве и примере спровођења образовне политике.

Посебна вредност овог текста је у томе што су све релевантне расправе (раније доступне углавном стручњацима из подручја политологије) приказане и обједињене на једном месту, а садржајем добро прилагођене стручњацима чији је интерес фокусиран на домен образовне политике. Осим образложеног прегледа актуелних глобалних трендова у развоју образовања и њихових корена, темељно и систематично су размотрена питања трансфера образовних политика и објашњени домети и ограничења преузимања туђих решења у области образовне политике и праксе. Изложени приступи и схватања о природи, факторима и ефектима стварања и спровођења образовних политика пружају полазиште за разумевање одлика актуелних реформских процеса у области образовања, као и за разраду и аргументацију осврта на актуелна политичка решења у области образовања. Начин на који су разматрана бројна и сложена питања односа глобалних процеса у образовању и специфичних потреба у функционисању школских система резултирао је тиме да ова монографија чини вредан допринос развоју педагошке науке у целини, а посебно њеним дисциплинама Школској педагогији и Компаративној педагогији.

Maksić, S. and Spasenović, V. (2018). Educational Science Students’ Implicit Theories of Creativity. Creativity Research Journal. Vol. 30, No. 3, 287-294. DOI: 10.1080/10400419.2018.1488200. (M=22)

У раду су испитиване имплицитне теорије креативности студената педагогије због значаја који ова уверења имају за њихов однос према сопственој креативности, очекивањима од њихових наставника у току студија, као и њихове припреме за рад у васпитно-образовним установама који укључује бригу о креативности ученика.

Изведене су две студије: у првој студији примењен је упитник, а у другој фокус група. Подаци који су добијени упитником показали су да су студенти најчешће описивали креативност као својство особе или процеса, а могућности за њен развој у току студија видели су у извођењу подстицајне наставе и стварању подстицајне образовне климе. Подаци из фокус групе проширују студентско одређење креативности доменом испољавања и вредновањем креативности. У дискусији о могућностима за развој креативности у току студија указано је на утицај реализације студијског програма, концепције студијског програма и индивидуалних карактеристика студената. У закључном делу рада, изведене су образовне импликације о потребним променама неких аспеката студијског програма у циљу боље припреме студената педагогије за обављање посла стручног сарадника у вртићима и школама, који укључује откривање и подстицање креативности наставника и ученика.

Спасеновић, В. и Матовић, Н. (2015). Припремљеност наставника разредне и предметне наставе за рад са децом са сметњама у развоју, *Настава и васпитање*, Vol. 64, бр. 2, 207-222. (М=24)

Полазећи од схватања да је за успешно остваривање инклузивне политике и праксе неопходна адекватна припремљеност наставника за рад у инклузивним условима, у раду се износе резултати емпиријског истраживања спроведеног с циљем да се утврди како наставници у Србији процењују властиту припремљеност за рад с децом са сметњама у развоју, као и каква је, према њиховом мишљењу, улога иницијалног образовања у оспособљавању за рад у инклузивним условима. Резултати истраживања показују да већина наставника процењује да није адекватно оспособљена за рад с децом са сметњама у развоју, као и да иницијално образовање није много допринело њиховој припремљености за рад у том домену. У раду се анализирају предлози о томе шта се може учинити како би се обезбедила боља припремљеност наставника за инклузивну праксу.

Спасеновић, В. (2014). Диференцијација у обавезном образовању: компаративни преглед политика и пракси у европским земљама. *Настава и васпитање*, бр. 3, 387-400. (М=24)

Рад је посвећен сагледавању различитих видова диференцијације у области образовања, којима покушава да се одговори на разлике у способностима и постигнућима међу ученицима у школском образовању. У раду се разматра да ли, када и како се остварује усмеравање и раздвајање ученика, било између различитих школа или унутар школе. С обзиром да међу одређеним школским системима постоје значајне сличности у погледу структуре и организације обавезног образовања, па и начина осваривања диференцијације, у раду се указује на специфичности остваривања диференцијације у току обавезног образовања у три групе земаља, односно даје се опис и анализа три различита модела која карактеришу одређене заједничке одлике у погледу примењених механизама диференцијације: германски, скандинавски и англосаксонски. У погледу ефеката диференцијације на једнакоправност у образовању, скандинавски модел се показује као веома успешан, док је у системима сврстаним у германски модел, праведност у образовању по правилу мање изражена.

Спасеновић, В. (2017). Дуално образовање: могућности, претпоставке и изазови остваривања. *Настава и васпитање*, Vol. 66, бр. 3, стр. 411-421. (М=51)

У раду се указује да се многе државе, у настојању да унапреде организацију и начин функционисања средњег стручног образовања, ослоњају на искуства земаља које имају развијен дуални модел стручног образовања и обуке. Имајући у виду да се туђа решења не могу копирати, тј. директно преносити у средину чији је друштвено-економски и образовни контекст различит, у раду се разматрају могућности и претпоставке успешне примене дуалног образовања у земљама које се ослањају на туђи модел. Указује се, такође, на одређене изазове у остваривању дуалног образовања, који се истовремено могу разумети и као ограничавајуће околности за његово увођење и примену. Износи се став да је приликом реформисања средњег стручног образовања потребно прво сагледати стање и потребе у сопственом систему, а тек након тога треба пажљиво размотрити који елементи дуалног модела могу бити корисни за дати образовни систем и на који начин се они могу прилагодити да би се интегрисали у постојећи контекст.

Matović, N. & Spasenović, V. (2015). In-Service Training Programmes for Inclusive Education in Serbia – Offer and Implementation. In N. Popov, Ch. Wolhuter, K. Skubic Ermenc, G. Hilton, J. Ogunleye & E. Niemczyk (Eds.), Quality, Social Justice and Accountability in Education Worldwide (pp. 142-148). Sofia: Bulgarian Comparative Education Society. (M=33)

С обзиром на важну улогу коју стручно усавршавање запослених у образовању има у развијању компетенција и оснаживању за рад у инклузивним условима, у раду су анализирани понуђени и реализовани акредитовани програми стручног усавршавања просветних радника у области инклузивног образовања, прецизније речено, рада с децом са сметњама у развоју за период 2012-2014. године. Резултати анализе указују да доминирају програми који се односе на рад са свим категоријама деце са сметњама у развоју, а не на рад са децом са одређеном врстом сметње; да се садржај највећег броја њих односи на стратегије подучавања и учења; да је већина програма намењена разним профилима запослених на различитим нивоима образовања; као и да је приближно 3/4 понуђених програма реализовано. У раду се указује и на отворена питања у погледу унапређивања компетенција за рад у инклузивним условима.

Hebib, E., Spasenović, V. & Šaljić, Z. (2015). Evaluation of School Education in Serbia. In N. Popov, Ch. Wolhuter, K. Skubic Ermenc, G. Hilton, J. Ogunleye & E. Niemczyk (Eds.), Qualitiy, Social Justice and Accountability in Education Worldwide, BCES Conference Books, Vol. 13, No. 1 (pp. 198-204). Sofia: Bulgarian Comparative Education Society. (M=33)

Рад је посвећен разматрању начина на који се спроводи евалуација на нивоу основношколског, средњошколског и високошколског образовања у Србији. Нагласак је стављен на приказ и анализу сегмената сложеног система евалуације школског образовања у оквиру којих су се током последње деценије десиле најзначајније промене. Приказ је праћен и освртом на проблеме и тешкоће на које се наилази у практичној примени евалуације школског образовања. У завршном делу текста указује се на претпоставке које је потребно обезбедити како би се евалуација користила као полазиште за унапређивање и развој квалитета школског образовања.

Спасеновић, В., Хебиб, Е. и Шаљић, З. (2016). Национално тестирање ученичких постугнућа: искуства европских земаља. У Л. Мишкељин, З. Шаљић, Ј. Миљковић (Ур.): Вредновање у васпитно-образовном процесу, Зборник радова (51-56). Београд: Филозофски факултет Универзитета у Београду; Педагошко друштво Србије. (М=63)

Рад је усмерен на процењивање образовних постигнућа ученика, као један од битних механизама евалуације процеса и резулата школског рада, а тиме и квалитета деловања школског система у целини. У раду се даје преглед различитих врста националних тестирања/испита који се примењују у европским земљама, као и функције коју остварују. У циљу илустрације различитих начина спровођења националног испитивања обазовних постигнућа ученика, рад садржи и преглед праксе остваривања националног тестирања у три одабране земље ‒ Аустрији, Словенији и Данској, с посебним освртом на функцију, садржај, учесталост и начин коришћења резултата националних тестова/испита. Закључује се да већина европских школских система настоји да обезбеди објективне податке о образовним постигнућима ученика и да систематски прати резултате школског образовања путем екстерног тестирања, али и да је овај процес праћен бројним дилемама и отвореним питањима.

На основу претходно датог кратког приказа одабраних радова може се закључити да др Вера Спасеновић у свом научном и истраживачком раду усмерава пажњу на проучавање веома значајних и актуелних питања из домена теорије школског образовања, као и праксе функционисања школе и школских система. Ослањајући се на савремена сазнања у области педагошке науке, али и примењујући интердисциплинарни приступ у проучавању одабраних научних и стручних проблема аутор темељно и систематично врши анализу одабраних тема и аргументовано износи критички осврт на развијене приступе и концепте у домену теорије и праксе школског образовања.

\* \* \*

Др Вера Спасеновић у потпуности испуњава услове за избор у звање редовног професора на основу законских одредби, Статута Универзитета у Београду, Правилника о минималним условима за стицање звања наставника на Универзитету у Београду, као и Статута Филозофског факултета у Београду, односно Правила о ближим условима за избор наставника и сарадника Филозофског факултета у Београду.

Укупним досадашњим научно-истраживачким и педагошким радом (обављеним теоријским и емпиријским радовима, ангажовањем на развоју наставе у оквиру предметне области Школска педагогија и студијског програма педагогије у целини) др Вера Спасеновић дала је значајан допринос развоју Школске педагогије као научне и академске педагошке дисциплине.

На основу свега претходно реченог, задовољство нам је да предлажемо Изборном већу Филозофског факултета у Београду да др Веру Спасеновић изабере у звање редовног професора, за ужу научну област Школска педагогија, са пуним радним временом на неодређено време.

У Београду, 26. 08. 2019.

Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Недељко Трнавац

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Радован Антонијевић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Зорица Станисављевић Петровић

Филозофски факултет Универзитета у Нишу