**НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ**

**Извештај о избору др Ивана Нишавића у звање научни сарадник**

Пошто смо на редовној седници Наставно-научног већа Филозофског факултета, одржаној 27. 06. 2019. године изабрани у Комисију за писање извештаја о избору кандидата др Ивана Нишавића у звање научног сарадника, подносимо следећи извештај.

**Биографија кандидата**

Иван Нишавић је рођен 11. 12. 1984. године у Бијелом Пољу (Црна Гора). Основну и средњу школу завршио је у Бару, а студије на Филозофском факултету у Београду уписује 2006. године. Завршни рад на тему „Епикур о чулном свједочансту“ брани 2012. године, а завршни мастер рад на тему „Епикурови „чулни подаци“ у свијетлу савремених теорија опажања“ 2013. године. Докторску дисертацију „Епикурова филозофска психологија“ је одбранио 2019. године, такође на Филозофском факултету Универзитета у Београду. До сада је објавио пет научних радова у националним часописима и учествовао на два научна скупа на којима је имао саопштења.

Учествовао је у реализацији наставе на предмету Филозофија образовања одраслих (на студијској групи за Андрагогију), током зимског семестра у периоду од 2016 – 2019. године, као и на предмету Хеленистичка филозофија (студијска група за Филозофију) током зимског семестра 2019. године. Области његових интересовања су хеленистичка филозофија, етика, епистемологија и филозофија образовања.

Током студија се активно бавио кошарком, као и у кошаркашкој екипи Филозофског факултета, све до 2015. године. Истакнут је члан Спортског удружења Филозофског факултета, у ком је, поред тога што је тренер кошаркашке екипе, био ангажован у организацији и спровођењу многих културно-спортских догађаја и манифестација.

**Анализа научних резултата**

**Рецензирани радови у научним часописима**

1) „Епикур и чулни подаци“, *Theoria*, 4 (2015)

У тексту Епикур и чулни подаци понуђена је анализа епикурејске епистемологије из савремене перспективе. Наиме, Епикур своја епистемолошка разматрања заснива на три основна критеријума сазнања: опажање, *пролепсис* и осећања. У тексту је највише пажње посвећено опажању као основном и једином начину стицања знања о спољашњем свету. Људски чулни апарат је такве природе да је пријемчив за спољашње надражаје који у виду *еидола*, тј. слика које одашиљу предмети, долазе до нас. Као такви, сви опажаји који дођу до нас су, по Епикуру, истинити. Опажање је пасиван процес, а чула су алогична, те оно што до нас дође споља као надражај или опажај мора бити истинито. Основна проблематика која се анализира у тексту тиче се управо тих питања: на који начин је могуће оправдати овако јаку тврдњу (да су сви опажаји истинити), као и постављање његове теорије опажања под неку од савремених опажајних теорија. Значајан научни допринос овог текста састоји се у успеху Ивана Нишавића да Епикурову позицију лоцира у индиректни реализам.

2) “Dissapearing Knowledge”, *Филозофија и друштво*, 4 (2016)

Текст „Знање које нестаје“ бави се анализом основних ставова контекстуалистичке позиције у односу на појам знања, с посебним освртом на разматрање које је понудио Дејвид Луис, којем је циљ био решавање уобичајених епистемолошких проблема, па међу њима и проблем лутријског парадокса. Контекстуалисти појам знања не узимају у јединственом и непроменљивом значењу, као што то чине заступници инваријантисичке позиције, већ сматрају да су критеријуми за знање променљиви и да зависе од одређених околности или контекста, као и од жеља или намера саговорника. Луис као контекстуалиста сматра да знање увек може бити погрешиво (фолибилизам) и уводи правила захваљујући којима можемо исправно елиминисати алтернативне могућности, што би требало да му омогући и решавање поменутог парадокса. Утемељимо ли знање на вероватноћи и условимо ли га околностима у којима оно бива формирано, не преостаје нам ништа друго до да прихватимо да је могуће нешто знати или не знати у зависности од тога да ли су стандарди за знање високи или ниски. Посматрано на тај начин, може се десити да у једном случају имамо знање а у другом немамо, а да се ништа није променило осим конверзационих услова или околности. Дироуз сматра да је такво „час га има, час га нема“ знање непоуздано и непостојано, а Иван Нишавић показује да га, с обзиром да оно следи из Луисове анализе, не би требало прихватити.

3) „Епикуров морал и правда“, *Култура*, 154 (2017)

У тексту Епикуров морал и правда понуђен је осврт на Епикурово индивидуалистичко и егоистично схватање етике које може бити у конфликту са неком врстом друштвеног уговора, ако можемо позајмити такву формулацију и искористити је у сврхе хеленистичких расправа о начину функционисања друштва. Циљеви епиурејске етике су у потпуности одређени личним преференцијама и хедонистичким принцпом који, иако често погрешно интерпретирани, јесу неконзистентни са схватањем друштвеног благостања у ширем контексту или пак опште добробити. Иван Нишавић нуди анализу и сучељавање поменутих позиција на основу којих је могуће видети да Епикур не искључује у потпуности социјални аспект етике, као и да његова етичка позиција није искључиво индивидуалистичка. Нишавић у овом тексту убедљиво показује да овако формулисан „друштвени уговор“ није довољан да обезбеди универзалну примену предвиђених правила и норми.

4) „Образовање одраслих и Епикурова филозофско-хедонистичка школа“, *Андрагошке студије*, 1 (2018)

Иван Нишавић се у тексту бави епикурејском филозофском школом, која нуди један свеобухватан и перманентан образовни процес, у који могу да буду укључени сви заинтересовани – не само мушка деца богатих атинских племића, већ и сиромашни грађани, жене и робови. Хедонизам као идеја представља узимање уживања као јединог критеријума вредновања етичких радњи, и он се може пренети и на образовни процес који се одвијао у „Врту“, како је називана Епикурова школа. У средишту Нишавићевих интересовања јесте епикурејско рационално и одмерено анализирање сопствених жеља и прохтева зарад достизања потпуног уживања, које се огледа у одсуству физичких болова (*aponia*) и неимању душевних узнемирености (*ataraxia*). Након тога се артикулише и образлаже веза између основних циљева епикурејске етике и образовног процеса, који се огледа у прпремању субјекта за управљање својим животом, за шта је неопходно разумети образовни процес као целоживотни задатак. Изузетан допринос Нишавићевог текста састоји се у увиђању тесне везе између уживања и образовања кроз неколико принципа који су чинили окосницу епикурејске школе, као што су образовање као релаксација, самоостваривање и лична афирмација, инсистирање на критичком просуђивању и практична примена наученог. Уз све то, Епикур је сматрао да ће нас упознатост са природом и процесима који леже у њеној основи ослободити највећих страхова (страх од богова и страх од смрти), што ће свакако допринети квалитету наших живота.

5) “Learning the Unknown: The Potential of Liminal Space for Adult Education”, *Андрагошке студије*, 1 (2019)

Оно што аутори покушавају да понуде јесте потенцијал лиминалности у образовању одраслих, доводећи га у везу са већ оформљеним идејом „педагогије догађаја“. Образовање усмерено и унапред одређено резултатима учења у циљу остваривања највеће и најсврсисходније користи наставе и учења, како се уобичајено замишља идеја идеалног образовног система, стоји насупрот „педагогији догађаја“ која детаљно испитује такве педагошке императиве. Замисао је да се другачијим приступу учења начини искорак ван уобичајених и утврђених граница и аутори настоје да понуде филозофску основу за саму идеју границе процеса учења, као и извесне импликације коју то може имати по само образовање. Самим тим, лиминалност представља ризик, што је изазов за образовне праксе, посебно за оне којима је циљ нормализација и дисциплина. Тај ризик се највише огледа у самој отворености према непознатом, као и у прихватању могућности суштинске промене која може наступити код појединца.

**Квантификација радова је видљива из библиографије:**

**Радови у националном часопису међународног значаја (М24)**

1. „Епикур и чулни подаци“, *Theoria* 4 БИБЛИД 0351–2274: (2015): 58: п. 121–139.

ДОИ: 10.2298/ТХЕО1504121Н

1. „Dissapearing Knowledge“, *Филозофија и друштво* (4), 2016. стр. 869–883.

ДОИ: 10.2298/ФИД1604869Н

1. „Образовање одраслих и Епикурова филозофско-хедонистичка школа“, *Андрагошке студије*, иссн 0354–5415, број 1, јун 2018, стр. 9–27.

ДОИ:10.5937/АНДСТУД1801009Н

1. Коауторство са др Маја Максимовић, „Learning the Unknown: The Potential of Liminal Space for Adult Education“, *Андрагошке студије*, број 1, јун 2019.

ДОИ:10.5937/АНДСТУД1801009Н

**Радови у националном часопису**

„Епикуров морал и правда“, *Култура* (154), 2017. стр. 389 – 398.

ДОИ: 10.5937/култура1754389Н

Из библиографије и анализе се јасно види да је др Иван Нишавић изузетно активан у свом научном ангажману. Теме докторске дисертације и објављених радова показују да је научно истраживање др Ивана Нишавића усредсређено на области хеленистичке филозофије, филозофије образовања одраслих и епистемологије. Кандидат се темељно бави Епикуром и епикурејском традицијом у историји хеленистичке филозофије, применом њених увида у контексту андрагогије, контекстуалистичком теоријом сазнања, као и применом тих епистемолошких увида у контексту филозофије образовања одраслих. У својим радовима прегледно структуира и аргументовано образлаже тезе и идеје које заступа, користећи најновију релевантну литературу. Кандидат познаје и прати савремене дискусије и разматрања у оквиру датих области филозофије и даје особене и оригиналне одговоре на становишта и идеје појединих филозофа. Такође, изузетно добро води вежбе на предметима у оквиру основних студија филозофије на којима је ангажован. Поред ових активности на Филозофском факултету у Београду, др Иван Нишавић учествује у раду Међународне филозофске школе *Феликс Ромулијана* у Зајечару и Интернационалне филозофске школе у Сплиту.

**Закључак**

На основу свега изнетог, закључујемо да је др Иван Нишавић својим досадашњим радом показао истраживачку зрелост и способност како за фундаментална теоријска истраживања у области филозофије образовања и епистемологије, тако и висок ниво стручности и ангажованости у историјским проучавањима хеленистичке епохе у филозофији. Вреди посебно истаћи да je доктор Нишавић својим истраживањима проблема епикурејске филозофијеотворио један нови начин приступа овим темама у нашој научној јавности, смештајући их у контекст савремених филозофских тема и проблема. Имајући у виду његову досадашњу научноистраживачку активност као и квантитативну и квалитативну оцену његових радова, Комисија сматра да је кандидат испунио све услове за стицање научног звања и предлаже да се др Иван Нишавић изабере у звање

НАУЧНИ САРАДНИК.

У Београду, 08. 07. 2019.

Чланови комисије:

др Машан Богдановски,

доцент

др Александар Добријевић

доцент

др Владимир Милисављевић,

научни саветник Института друштвених наука